യു.എ.ഇയിലെ വെള്ളിയാഴ്ച അവധിക്ക് മാറ്റമുണ്ടാകില്ലെന്ന് അധികൃതര് ദുബൈ: യു.എ.ഇയില് വെള്ളി, ശനി ദിവസങ്ങളിലെ വാരാന്ത്യ അവധിദിനങ്ങള് ശനി, ഞായര് ദിവസങ്ങളിലേക്ക് മാറുന്നുവെന്ന പ്രചാരണം സോഷ്യല് മീഡിയയില് സജീവമാണ്. എന്നാല്, ഇത് അടിസ്ഥാനരഹിതമാണെന്ന് വ്യക്തമാക്കിയിരിക്കുകയാണ് യു.എ.ഇയുടെ ഔദ്യോഗിക വാര്ത്ത ഏജന്സിയായ വാം. വെള്ളി, ശനി ദിവസങ്ങളില്തന്നെ അവധി തുടരുമെന്നും വാം എക്സിക്യൂട്ടിവ് ഡയറക്ടര് മുഹമ്മദ് ജലാല് അല് റയ്സി പറഞ്ഞു. ഇത്തരമൊരു തീരുമാനം സര്ക്കാര് എടുത്തിട്ടില്ല. തെറ്റായ വാര്ത്തകള് പ്രചരിപ്പിക്കുന്നത് നിര്ത്തണമെന്നും ഇത് ജനങ്ങള്ക്കിടയില് തെറ്റിദ്ധാരണ പരക്കാന് ഇടയാകുമെന്നും അദ്ദേഹം കൂട്ടിച്ചേര്ത്തു. 2006ലാണ് വ്യാഴം, വെള്ളി അവധിയില്നിന്ന് വെള്ളി, ശനിയിലേക്ക് മാറ്റിയത്. ഗള്ഫ് രാജ്യങ്ങളിലെല്ലാം വാരാന്ത്യ അവധി ഈ ദിനങ്ങളിലാണ്. തെറ്റായ വിവരങ്ങള് പ്രചരിപ്പിക്കുന്നത് ക്രിമിനല് കുറ്റമാണെന്നും സൈബര് നിയമപ്രകാരമുള്ള നടപടികള് നേരിടേണ്ടിവരുമെന്നും അധികൃതര് അറിയിച്ചു. തടവും വന് തുക പിഴയും ലഭിക്കാവുന്ന കുറ്റമാണിത്.